Helge Adam Møller (KF), 2000-02-08:
Der er jo sikkert nogle i Folketingssalen, der har læst Berlingske Tidende eller har set tv-aviser i går aftes og kan se, at der har været en lille uoverensstemmelse mellem det, jeg har sagt, og det, formanden for den konservative folketingsgruppe, hr. Bendt Bendtsen, har sagt vedrørende automatisk fartkontrol.
Så lad mig starte med det og sige, at den konservative gruppe finder, at det igangværende forsøg i for stort omfang har udviklet sig til en pengemaskine, og derfor kan gruppen ikke støtte, at det nuværende forsøg uændret udvides til at omfatte hele landet.
Tænk på Københavns Idrætspark!
Den er fyldt helt op til en VM-kvalifikationskamp her til sommer.
Der sidder mennesker række ved række, tusindvis ved tusindvis, ja i alt mere end 40.000 mennesker: kvinder, mænd og børn.
Det er faktisk lige så mange mennesker som i en større dansk provinsby.
Så mange mennesker vil blive dræbt eller hårdt kvæstet i den danske trafik i løbet af de næste 9 år, hvis vi ikke gør noget, hvis vi ikke yder en ekstra indsats. Derfor er Færdselssikkerhedskommissionen ved at lægge sidste hånd på en handlingsplan, som kommer til at hedde: »Hver ulykke er én for meget«.
De konservative folketingsgruppe kan tilslutte sig den målsætning, som Færdselssikkerhedskommissionen har om, at vi i løbet af de næste 12 år skal reducere antallet af dræbte og alvorligt kvæstede med mindst 40 pct.
Vi erkender, at det er en ambitiøs plan, men når to af vores nabolande, England og Sverige, allerede i dag næsten har 40 pct. færre dræbte, end vi har, så kan det også lade sig gøre her i Danmark.
Vi er derfor enige i og kan støtte en lang, lang række
af de forslag, som kommissionen og regeringen kommer med.
Og vi støtter og opfordrer til, at alle offentlige myndigheder og større virksomheder med megen kørsel også lægger deres egen plan for maksimal færdselssikkerhed.
Vi støtter, at man opretter en havarikommission, som ved en særlig indsats hurtigt kan rykke ud og afdække årsagerne til udvalgte ulykker, for at vi derved kan få ny viden, således at vi kan undgå tilsvarende ulykker i fremtiden.
Vi støtter, at man sætter særlige initiativer i gang, der kan mindske det voldsomt store antal ulykker, som forårsages af helt unge bilister mellem 18 og 24 år; det er ikke så meget kvinderne som de unge mænd.
Her skal gøres en indsats.
Vi er med.
Vi støtter, at bøderne for at køre uden sele eller uden styrthjelm eller uden lys sættes markant og kraftigt op.
Og så måske det allervigtigste af alle virkemidler: holdningen hos den enkelte trafikant, sammenfattet i ordene »Trafiksikkerhed starter med dig«.
Derfor ønsker vi, at der iværksættes massive, pågående og realistiske kampagner, som fortæller den enkelte trafikant, at hendes eller hans opførsel i trafikken gør en voldsom forskel: kampagner for øget brug af sikkerhedsseler, kampagner for ikke at køre med sprit i blodet, osv. Lad mig derfor til slut sige - tiden iler - at vi altså kan støtte Færdselssikkerhedskommissionens målsætning. Vi kan også støtte en lang række af de midler, som både kommissionen og trafikministeren i dag har peget på er nødvendige for at nå målet.
Men der kan selvfølgelig være enkelte af de midler, som enten kommissionen eller regeringen peger på, som vi af økonomiske eller politiske årsager ikke finder hensigtsmæssige, men vi vil være åbne og konstruktive med henblik på at finde andre veje, der fører til, at målet kan nås: færre dræbte og kvæstede i den danske trafik.